H κτηνοτροφία καταλαμβάνει σημαντική θέση στην οικονομία του Ελληνικού χώρου αυτή την περίοδο. Στους κάμπους ήταν συνήθως συμπληρωματική της γεωργίας, πολλοί χωρικοί ήταν και κτηνοτρόφοι με λίγα γιδοπρόβατα και τον απαραίτητο για τη διατροφή της οικογένειας χοίρο. Λίγα πρόβατα και γίδια που είχε κάθε σπίτι και τα απαραίτητα για το όργωμα βόδια, έβοσκαν γύρω από το χωριό. Tα ζώα αυτά έδιναν στην οικογένεια κρέας, γάλα, τυρί, μαλλιά για την κατασκευή ρούχων, αλλά και κοπριά για λίπανση. Όσοι είχαν περισσότερα ζώα (κοπάδια) τα έβοσκαν σε κοινοτικά λιβάδια. Ένα κοπάδι αριθμούσε συνήθως 25 - 50, σπανιότερα 300 περίπου αιγοπρόβατα.